Saborski zastupnik Mosta Marko Sladoljev opetovao je u ponedjeljak kako je skandalozan twit šefa HSS-a Kreše Beljaka da zloglasna tajna policija, Udba, očito, nije ubila dovoljno ljudi, te istaknuo kako Beljak - da "živimo u normalnoj zemlji" - više ne bi bio čelnik parlamentarne stranke".

Zamislite da u Njemačkoj čelnik parlamentarne stranke izjavi da njemačka tajna služba nije pobila dovoljno ljudi, napravio je 'paralelu' zastupnik koji je prvi reagirao na Beljakov twit, naglašavajući da u Njemačkoj takav političar ne bi više egzistirao u politici.

Beljaka je, podsjetio je, pozvao da podnese ostavku i da se ispriča, a za ispriku koju je objavio kaže da je "nemušta, i da nije dovoljna".

"O njoj se, prvenstveno, trebaju oglasiti žrtve komunističkog sustava i članovi HSS-a", kaže Sladoljev, tumačeći kako te žrtve prolaze "ono što su doživljavale u komunističkom sustavu".

"Radi se o tome da su ubijane cijele obitelji, pa i djeca i da je Beljak tom izjavom povrijedio sve žrtve", kazao je zastupnik, naglašavajući kako bi se o Beljakovoj izjavi trebao očitovati HSS-ov koalicijski partner, SDP, unutar "kojega je bilo sličnih izjava", poput one Nenada Stazića.

Reakciju očekuje i od političke javnosti, a na upit - što ako izostane, odgovara kako to znači da je Hrvatska "na neki način kontaminirana zemlja".

Sladoljev je zadovoljan anketama koje govore da je Most treća politička snaga, potvrđuje da pregovara s Miroslavom Škorom, kojeg je podržao na predsjedničkim izborima. "Komunikacija je dobra, vidjet ćemo kako će se to odvijati. Za izbore se pripremamo kao da izlazimo samostalno", rekao je novinarima u Hrvatskom saboru.

